‘Tronk die veiligste vir Zuma’Pres. Jacob Zuma. Foto: Flickr/GovernmentZA Die Demokratiese Alliansie het Maandag tydens ŉ mediakonferensie in Kaapstad gesê dit is in die beste belang van die land dat pres. Jacob Zuma afgedank en vervolg word. Mmusi Maimane, leier van die DA, het gesê Zuma en sy “korrupte trawante” moet met onmiddellike effek die trekpas kry en dat Suid-Afrika nié teruggehou moet word deur die besprekings tussen Zuma en adj.pres. Cyril Ramaphosa nie. “Ons kort vinnige en beslissende aksie,” het hy geëis. Dit volg nadat Ramaphosa verlede week in sy hoedanigheid as president van die ANC ’n verklaring uitgereik het oor die onsekerheid rondom Zuma se toekoms as president van Suid-Afrika. Verskeie opposisiepartye het al na Zuma én Ramaphosa gekap en onder meer beweer dat die gesprekke tussen die twee partye geen vrugte afwerp nie. Die EFF het onder meer geëis dat die mosie van wantroue in pres. Jacob Zuma, wat vir 22 Februarie geskeduleer is, vroeër aangehoor word, maar dié versoek is glo Maandag deur speaker Baleka Mbete geweier. Maimane het ook tydens die konferensie oor gerugte dat Zuma beskerming soek in ruil vir sy bedanking gesê dat daar “geen veiliger plek as ŉ maksimumveiligheidsgevangenis” is vir Zuma nie. Die ANC hou intussen Maandagmiddag ŉ spesiale vergadering van sy nasionale uitvoerende komitee (NUK) waar daar oor Zuma se toekoms besluit sal word.